王架閣夙有棋癖嘗於和篇中譏其不工架閣頗諱惡其說復次韵戲之
作者：危稹
朝代：宋

paragraphs: 劉伶耽於酒，淵明玩於菊。
君乃癖於文，愛棋尤更篤。
文高新掌故，棋只前祕讀。
我昨却萊兵，書法謹夾谷。
不知君諱之，護名如護玉。
耻鼓趙王瑟，欲舉漸離筑。
明發疾呼予，開枰數反覆。
盛氣欲吞敵，厲響亦驚俗。
失利頳湊頰，得雋喜填腹。
勢固健於常，手終弱於僕。
君名高天下，此特一不足。
小負毋重爭，旁觀有靜矚。
大明昧於小，月固不勝燭。
切勿罪劉五，此筆兢所錄。